Il-Kummissjoni esprimiet is-sodisfazzjon tagħha bid-dħul fis-seħħ ta' regoli ġodda biex ineħħu l-iktar metodi komuni ta' evitar tat-taxxa korporattiva. Mill-1 ta' Jannar 2019 'il quddiem, l-Istati Membri kollha se japplikaw miżuri ġodda legalment vinkolanti kontra l-abbuż, immirati lejn il-forom ewlenin ta' evitar tat-taxxa mħaddma mill-kumpaniji multinazzjonali l-kbar. Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, stqarr: "Il-Kummissjoni ilha tiġġieled b'mod konsistenti l-ippjanar aggressiv tat-taxxa. "Il-battalja għadha għaddejja, iżda b'dawn ir-regoli l-ġodda qegħdin nieħdu pass importanti 'l quddiem fil-ġlieda kontra min jipprova jinqeda bid-diskrepanzi li hemm fost is-sistemi fiskali varji tal-Istati Membri sabiex jevita li jħallas biljuni ta' ewro f'taxxi.” Ir-regoli jibnu fuq standards dinjija dwar l-Erożjoni tal-Bażi tat-taxxa u Trasferiment tal-Profitti (BEPS), żviluppati mill-OECD fl-2015, u mistennija jgħinu jipprevjenu li l-profitti jiġu żvijati 'l barra mill-UE biex ma jiġux intaxxati. Fid-dettall: Aktar regoli li jiggvernaw id-diskrepanzi ibridi, sabiex jipprevjenu li l-kumpaniji jisfruttaw id-diskrepanzi fil-liġijiet fiskali ta' żewġ pajjiżi differenti tal-UE biex jevitaw it-tassazzjoni, kif ukoll miżuri li jiżguraw li l-qligħ fuq assi bħall-proprjetà intellettwali li jiġi ttrasferit 'il barra mit-territorju ta' Stat Membru jsir taxxabbli f'dak il-pajjiż (regoli dwar it-tassazzjoni tal-ħruġ), se jidħlu fis-seħħ fl-1 ta' Jannar 2020. Kuntest Dawn ir-regoli legalment vinkolanti, magħrufin bħala ATAD (id-Direttiva kontra l-evitar tat-taxxa), ġew proposti l-ewwel mill-Kummissjoni fl-2016, u ntlaħaq ftehim dwarhom malajr sabiex jixprunaw l-isforzi globali biex jitrażżan l-ippjanar aggressiv tat-taxxa. Dak il-ftehim ġie wara l-qbil fost il-pajjiżi tal-OECD dwar rakkomandazzjonijiet biex jiġu limitati l-erożjoni tal-bażi tat-taxxa u t-trasferiment tal-profitti (BEPS), u bis-saħħa tiegħu, l-UE saret mexxejja dinjija fl-istrateġija politika u ekonomika fir-rigward tat-tassazzjoni korporattiva. Il-Kummissjoni Juncker ilha minn ta' quddiem fl-isforzi dinjija kontra l-evitar u l-evażjoni tat-taxxa. Regoli ġodda dwar it-trasparenza daħlu fis-seħħ progressivament sabiex jiżguraw li l-Istati Membri jkollhom l-informazzjoni meħtieġa biex ikunu jistgħu jrażżnu lill-kumpaniji li ma jħallsux is-sehem ġust tat-taxxa tagħhom. L-UE qiegħda taġixxi wkoll biex tiżgura li s-sħab internazzjonali tagħha jimplimentaw standards dinjija kontra l-evitar tat-taxxa, permezz ta' ħidma sfiqa fuq lista ta' ġuriżdizzjonijiet tat-taxxa li ma jikkooperawx. Fl-aħħar nett, il-Kummissjoni pproponiet ukoll riformi estensivi tat-taxxa korporattiva li jibdlu radikalment kif il-kumpaniji multinazzjonali jiġu intaxxati fl-UE, filwaqt li jiżguraw ambjent tan-negozju li jiffaċilita l-ħajja lill-kumpaniji li jwettqu negozju transfruntier. Għal aktar tagħrif Proposta dwar miżuri kontra l-evitar tat-taxxa Pakkett kontra l‑Evitar tat‑Taxxa Studju dwar l-Istrutturi u Indikaturi tal-Pjanifikazzjoni Fiskali Aggressiva Pjan ta' azzjoni għal Tassazzjoni Korporattiva Ġusta u Effiċjenti fl-UE